Návrh rozhodnutia Rady o podpísaní v mene Európskeho spoločenstva Dohovoru Rady Európy č. 198 o praní špinavých peňazí, vyhľadávaní, zhabaní a konfiškácii ziskov z trestnej činnosti a o financovaní terorizmu /* KOM/2005/0426 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 13.09.2005 KOM(2005) 426 v konečnom znení Návrh ROZHODNUTIA RADY o podpísaní v mene Európskeho spoločenstva Dohovoru Rady Európy č. 198 o praní špinavých peňazí, vyhľadávaní, zhabaní a konfiškácii ziskov z trestnej činnosti a o financovaní terorizmu (predložená Komisiou) ODÔVODNENIE 1. SÚVISLOSTI Dohovor Rady Európy č. 141 o praní špinavých peňazí, vyhľadávaní, zhabaní a konfiškácii ziskov z trestnej činnosti bol v septembri 1990 prijatý Výborom ministrov Rady Európy a 8. novembra v tom istom roku bol otvorený na podpis. Dňa 1. septembra 1993 dohovor nadobudol platnosť a všetky členské štáty EÚ sú ním od toho momentu viazané. Tento dohovor predstavuje snahu ustanoviť celý súbor predpisov platných pre trestné vyšetrovanie, ktoré predchádza vyneseniu rozhodnutia o konfiškácii a jeho výkonu, a tiež snahu zaviesť účinný systém medzinárodnej spolupráce s cieľom odobrať delikventom nástroje a produkty ich činnosti. Od roku 1990 sa však chápanie hrozby, ktorú pranie špinavých peňazí predstavuje a spôsob odpovede na túto hrozbu veľmi zmenili. Medzi zúčastnenými stranami tak od roku 1998 došlo k výmene názorov ohľadom prípadných zmien dohovoru. Predsedníctvo Európskeho výboru pre problémy zločinnosti Rady Európy v novembri 2000 rozhodlo o zriadení špeciálneho výboru na preskúmanie možnosti vypracovania dodatočného protokolu k dohovoru z roku 1990. Na plenárnom zasadaní Európskeho výboru pre problémy zločinnosti v júni 2002 mu špeciálny výbor predložil konečnú správu o činnosti. V jej závere sa uvádza, že závažné argumenty svedčia v prospech rozsiahlej aktualizácie dohovoru, ktorý môže obsahovať najmä opatrenia týkajúce sa identifikácie, zhabania a konfiškácie majetku pochádzajúceho z trestnej činnosti, ako aj medzinárodnej spolupráce v trestných veciach medzi orgánmi činnými v trestnom konaní. V júni 2003 na svojom 52. zasadaní Európsky výbor pre problémy zločinnosti poveril výbor expertov aktualizáciou a doplnením dohovoru z roku 1990. Výbor bol tiež následne poverený navrhnutím opatrení proti financovaniu terorizmu v súlade s medzinárodnými normami v tejto oblasti a navrhnutím preventívnych opatrení. Tieto rozsiahle zmeny nakoniec vyústili do návrhu nového dohovoru a nie do vypracovania jednoduchého protokolu. Od decembra 2003 do februára 2005 sa výbor expertov zišiel na siedmich poradách a rokoval o návrhu nového protokolu „o praní špinavých peňazí, vyhľadávaní, zhabaní a konfiškácii ziskov z trestnej činnosti a o financovaní terorizmu“. Parlamentnému zhromaždeniu Rady Európy bola 27. januára 2005 (stanovisko č. 254/2005) predložená na konzultáciu dohoda, ku ktorej sa dospelo na zasadaní v decembri 2004. Na poslednej schôdzi výboru expertov vo februári 2005 sa rokovalo o parlamentných pozmeňujúcich návrhoch a vypracoval sa konečný návrh, ktorý Európsky výbor pre problémy zločinnosti preskúmal 7. marca 2005. Na svojom 925. zasadaní 3. mája 2005 Výbor ministrov dohovor formálne prijal a otvoril tak cestu slávnostnému podpísaniu dokumentu na treťom samite najvyšších a predstaviteľov štátov a vlád, ktorý sa pod záštitou Rady Európy uskutočnil vo Varšave 16. a 17. mája 2005. Pri príležitosti samitu podpísalo dohovor 11 členských krajín Rady Európy, z ktorých osem je členom Európskej únie (Rakúsko, Belgicko, Cyprus, Luxembursko, Malta, Poľsko, Portugalsko, Švédsko). Dohovor bol otvorený na podpis 16. mája 2005. Platnosť nadobudne prvý deň v mesiaci, ktorý nasleduje po uplynutí troch mesiacov odo dňa, keď 6 signatárov, z ktorých najmenej štyri členské štáty Rady Európy, vyjadria svoj súhlas so záväzkom vyplývajúcim z dohovoru. 2. VÝSLEDOK ROKOVANÍ Dňa 25. júna 2004 Komisia schválila odporúčanie Rade s cieľom povoliť Komisii začať rokovania v rámci činnosti výboru expertov Rady Európy (SEK(2004)822) pre oblasti právomocí Spoločenstva a schválila tiež návrh spoločnej pozície Rady o týchto rokovaniach pre oblasti spadajúce pod hlavu VI Zmluvy o Európskej únii (KOM(2004)444). Rada prijala 19. novembra 2004 rozhodnutie, ktorým Komisii povoľuje rokovať o tých článkoch návrhu dohovoru, ktoré spadajú do právomoci Spoločenstva na základe článku 300 Zmluvy o založení Európskeho spoločenstva a tiež rokovať o spoločnom stanovisku týkajúcom sa ostatných článkov. Toto povolenie sprevádzali rokovacie smernice. Rokovania sa vyznačovali úzkou spoluprácou medzi členskými štátmi, írskym, holandským a luxemburským predsedníctvom Rady a Komisiou a prebehli formou pravidelných a plodných koordinačných porád. Pôvodne stanovené lehoty boli dodržané, takže návrh dohovoru bol k dispozícii na varšavskom samite najvyšších predstaviteľov štátov a vlád v máji 2005. Po ukončení rokovaní Komisia usudzuje, že ciele, ktoré Rada stanovila, boli dosiahnuté. V novom dohovore sa zohľadňujú ostatné medzinárodné nástroje v tejto oblasti a najmä odporúčania Jednotky pre zvláštne úlohy v oblasti finančných opatrení ohľadom prania špinavých peňazí. Vďaka tomuto postupu bolo najmä možné konkrétnym spôsobom rozšíriť dohovor na financovanie terorizmu, a to hlavne prostredníctvom odkazu na definíciu financovania terorizmu, ktorú obsahuje dohovor Spojených národov z 9. decembra 1999. Bol tiež zabezpečený súlad stanovených opatrení s predpismi platnými v Európskej únii. Osobitne to platí pre ustanovenia týkajúce sa preventívnych opatrení uvedených v článku 13 a opatrení, ktorými sa stanovujú vytvorenie finančných informačných jednotiek (článok 1 písm. f a článok 12) a podrobné podmienky ich činnosti (uvedené v článkoch 14, 46 a 47). Takto vypracované ustanovenia sú plne zlúčiteľné so smernicou 91/308/EHS Rady z 10. júna 1991 o predchádzaní zneužívania finančného systému na účely prania špinavých peňazí[1], zmenenou a doplnenou smernicou Európskeho parlamentu a Rady 2001/97/ES[2] a rozhodnutím Rady 2000/642/SVZ zo 17. októbra 2000 upravujúcim spoluprácu pri výmene informácií medzi finančnými informačnými jednotkami členských štátov[3]. V dohovore sa taktiež prihliada na návrhy, ktoré Komisia nedávno predložila, najmä na návrh tretej smernice o prevencii používania finančného systému na účely prania špinavých peňazí, vrátane financovania terorizmu (KOM(2004)448) a na návrh nariadenia Európskeho parlamentu a Rady o predchádzaní legalizácie príjmov z trestnej činnosti prostredníctvom colnej spolupráce (KOM(2002)328). Medzinárodná spolupráca v trestných veciach bola posilnená najmä vďaka ustanoveniam, ktoré umožňujú poskytovanie informácií súvisiacich s majiteľmi bankových účtov a ich transakciami. Bola tiež ustanovená možnosť rozšíriť tieto opatrenia na nebankové finančné inštitúcie. Doložka o odlúčení je ustanovená v článku 52-4 dohovoru. Vďaka tejto doložke môžu členské štáty uplatňovať príslušné predpisy Spoločenstva a Únie namiesto predpisov uvedených v dohovore. Toto ustanovenie zachováva nutne vyvíjajúci sa charakter právnych predpisov Spoločenstva a Únie a bráni vzniku akéhokoľvek nesúladu v budúcnosti. Napokon Európska komisia má právomoc podpísať dohovor. Bude informovaná o podpisoch, ratifikáciách, deklaráciách a výhradách predložených ostatnými zúčastnenými stranami, ako aj o akomkoľvek inom dokumente súvisiacom s dohovorom. Bude členom konferencie zúčastnených strán ustanovenej v článku 48, ktorej cieľom je sledovať implementáciu dohovoru. Avšak, na rozdiel od toho, čo bolo ustanovené v iných dohovoroch Rady Európy, Spoločenstvo nebude mať právo rozhodovať o prípadných pozmeňovacích návrhoch a o prijímaní nových zmluvných strán napriek tomu, že bude podliehať všetkým povinnostiam, ktoré z dohovoru vyplývajú. Na druhej strane je právo prijímať takéto rozhodnutia zverené členským štátom Rady Európy (v rámci Výboru ministrov), čiže aj členským štátom, ktoré môžu byť vzhľadom na dohovor tretími stranami a ktorým teda z dohovoru nevyplýva žiadna povinnosť. Účasť Spoločenstva okrem toho, že prispieva k dosiahnutiu požadovaného počtu potrebného na to, aby dohovor nadobudol platnosť, má určitý význam pri povzbudzovaní ostatných zúčastnených strán k uzavretiu a ratifikácii dohovoru v čase, keď je potreba medzinárodnej spolupráce v oblasti boja proti praniu špinavých peňazí a financovania terorizmu naliehavejšia ako kedykoľvek predtým. Z tohto dôvodu návrh rozhodnutia Rady predložený Komisiou obsahuje jediný článok. Týmto článkom je Rada vyzvaná povoliť podpísanie v mene Európskeho spoločenstva Dohovoru Rady Európy č. 198 o praní špinavých peňazí, vyhľadávaní, zhabaní a konfiškácii ziskov z trestnej činnosti a financovaní terorizmu Návrh ROZHODNUTIA RADY o podpísaní v mene Európskeho spoločenstva Dohovoru Rady Európy č. 198 o praní špinavých peňazí, vyhľadávaní, zhabaní a konfiškácii ziskov z trestnej činnosti a o financovaní terorizmu RADA EURÓPSKEJ ÚNIE, so zreteľom na Zmluvu o založení Európskeho spoločenstva a najmä na jej článok 47 ods. 2 a na článok 95, v súvislosti s prvým pododsekom článku 300 ods. 2, so zreteľom na návrh Komisie[4], keďže: (1) Európske spoločenstvo považuje predchádzanie praniu špinavých peňazí a financovaniu terorizmu, ako aj boj proti týmto javom za otázky prvoradého významu pre dobrý stav, neporušenosť a stabilitu úverových a iných finančných inštitúcií, ako aj pre dôveru v celkový finančný systém a tiež pre vytvorenie priestoru slobody, bezpečnosti a spravodlivosti, (2) Členovia Rady Európy, ako aj Európske spoločenstvo sa dohodli na novom nástroji koncipovanom na základe dohovoru Rady Európy č. 141 z roku 1990 o praní špinavých peňazí, vyhľadávaní, zhabaní a konfiškácii ziskov z trestnej činnosti s cieľom zohľadniť vývoj hrozby a zlepšiť najlepšie medzinárodné postupy, (3) Komisia v súlade s prvým pododsekom článku 300 ods. 1 zmluvy viedla rokovania v mene Európskeho spoločenstva, (4) Rokovanie bolo úspešne ukončené a nový dohovor č. 198 o praní špinavých peňazí, vyhľadávaní, zhabaní a konfiškácii ziskov z trestnej činnosti a financovaní terorizmu bol otvorený na podpis zainteresovaných členských štátov a Európskeho spoločenstva 16. mája 2005 u generálneho tajomníka Rady Európy, (5) Európske spoločenstvo by malo daný dohovor podpísať s výhradou jeho prípadného neskoršieho uzatvorenia, ROZHODLA TAKTO: Jediný článok S výhradou prípadného neskoršieho uzatvorenia má predseda Rady povolenie určiť osobu oprávnenú podpísať v mene Európskeho spoločenstva Dohovor o praní špinavých peňazí, vyhľadávaní, zhabaní a konfiškácii ziskov z trestnej činnosti a o financovaní terorizmu. V Bruseli Za Radu predseda PRÍLOHA 1 Vyhlásenie Komisie [pre zápisnicu zo schôdze Rady týkajúcej sa rozhodnutia o podpise] Komisia poznamenáva, že niektoré všeobecné a inštitucionálne doložky v tomto dohovore najmä doložky o hlasovaní o pozmeňovacích návrhoch a o prijímaní nových zmluvných strán v článku 54 ods. 1 až 3 a v článku 50 ods. 1 neumožňujú Spoločenstvu plne vykonávať jeho vonkajšie právomoci na rovnakom základe ako ostatným stranám, napriek tomu, že si Spoločenstvo musí plniť všetky povinnosti ustanovené v dohovore. Komisia hľadí na toto rozhodnutie so znepokojením vzhľadom na jej úlohu strážkyne zmlúv a na judikatúru Súdneho dvora. Všeobecné a záverečné ustanovenia dohovoru teda nesmú v žiadnom prípade byť chápané ako precedentné vo vzťahu k iným dohovorom. Navyše Komisia zdôrazňuje potrebu uplatňovania dohovoru v súlade so 40 odporúčaniami Jednotky pre zvláštne úlohy v oblasti finančných opatrení, ktoré boli naposledy aktualizované v roku 2003 a v súlade s príslušným acquis. Osobitne sa to týka odporúčania 36 písm. c) o právnej pomoci a extradícii. Žiadosť o vzájomnú právnu pomoc nemožno odmietnuť, ak je jediným dôvodom predpoklad, že prečin tiež súvisí s fiškálnymi záležitosťami. [1] Ú. v. EÚ L 166, 28.6.1991, s. 77. [2] Ú. v. EÚ L 344, 28.12.2001, s. 76. [3] Ú. v. EÚ L 271, 24.1.2000, s. 4. [4] Ú. v. EÚ C […], […], s. […].